ସିପ୍ରୋଫ୍ଲୋକ୍‌ସାସିନ୍ ଏକ ପ୍ରକାର ଆଣ୍ଟିବାୟୋଟିକ ଯାହା ବ‌ହୁ ସଂଖ୍ୟକ ଜୀବାଣୁ ସଂକ୍ରମଣ ନିମନ୍ତେ ବ୍ୟବ‌ହାର କରାଯାଏ । ଏହି ସଂକ୍ରମଣ ମଧ୍ୟରେ ଅସ୍ଥି ଓ ଗଣ୍ଠି ସଂକ୍ରମଣ, ଇଣ୍ଟ୍ରାଆବ୍‌ଡୋମିନାଲ/ପେଟ ସଂକ୍ରମଣ, କେତେକ ସଂକ୍ରମିତ ତରଳ ଝାଡ଼ା, ଫୁସ୍‌ଫୁସ୍ ନଳୀ ସଂକ୍ରମଣ, ଚର୍ମ ସଂକ୍ରମଣ, ଆନ୍ତ୍ରିକ ଜ୍ୱର (ଟାଇଫଏଡ) ଓ ମୂତ୍ରନଳୀ ସଂକ୍ରମଣ ପ୍ରଧାନ  । କେତେକ ସଂକ୍ରମଣରେ ଅନ୍ୟାନ୍ୟ ଆଣ୍ଟିବାୟୋଟିକ ସ‌ହିତ ଏହି ଆଣ୍ଟିବାୟୋଟିକ ଦିଆଯାଏ । ଏହି ଔଷଧ ପାଟିରେ ଖିଆଯାଏ ବା ଶୀରାରେ ଦିଆଯାଏ । ସିପ୍ରୋଫ୍ଲୋକ୍‌ସାସିନ୍‌ର ସାଧାରଣ ପାର୍ଶ୍ୱ ପ୍ରତିକ୍ରିୟା ଯଥାକ୍ରମେ ଅଇ, ବାନ୍ତି, ତରଳ ଝାଡ଼ା ଓ ରାସ୍ । ମ୍ୟାସ୍ଥେନିଆ ଗ୍ରାଭିସ ରୋଗ ଥିଲେ ସିପ୍ରୋଫ୍ଲୋକ୍‌ସାସିନ୍‌ଦ୍ୱାରା ମାଂସପେଶୀ ଦୂର୍ବଳ ହୋଇ ଟେଣ୍ଡନ/ପେଶୀରଜ୍ଜୁ ଛିଣ୍ଡିଯିବା ଆଶଙ୍କା ଥାଏ । ଏହାର ପାର୍ଶ୍ୱ ପ୍ରତିକ୍ରିୟା ହାର ସେଫାଲୋସ୍ପୋରିନ ଅପେକ୍ଷା ଅଧିକ ଓ କ୍ଲିଣ୍ଡାମାଇସିନ ଅପେକ୍ଷା କମ୍ ଥାଏ । ପଶୁମାନଙ୍କ ଗର୍ଭାବସ୍ଥାରେ ଏହି ଔଷଧ ଦେବାର ଅନୁଶୀଳନରୁ ଜଣାଯାଏ ଗର୍ଭାବସ୍ଥାରେ ଦେବା ଚିନ୍ତା ଜନ‌କ ହୋଇପାରେ । କିନ୍ତୁ ଅଳ୍ପ ସଂଖ୍ୟକ ଔଷଧ ଗ୍ରହଣ କରିଥିବା ମହିଳାଙ୍କର ପିଲାମାନଙ୍କର କୌଣସି ସମସ୍ୟା ହୋଇନାହିଁ । ସ୍ତନ୍ୟପାନ ସମୟରେ ଏହା ବିପଦମୁକ୍ତ ଥିବା ଜଣାଯାଏ । ସିପ୍ରୋଫ୍ଲୋକ୍‌ସାସିନ୍ ଔଷଦ ଫ୍ଲୋରୋକୁଇନୋଲିନ ଦ୍ୱିତୀୟ ପିଢ଼ିର ଏକ ଔଷଧ ଯାହା ଏକ ବ୍ରଡ଼-ସ୍ପେକ୍ଟ୍ରମ ଆଣ୍ଟିବାୟୋଟିକ । ସିପ୍ରୋଫ୍ଲୋକ୍‌ସାସିନ୍ ସନ ୧୯୮୭ରେ ପରିଚିତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ ଓ ଦାମିକା ନୁହେଁ । ଏହାର ହୋଲସେଲ ମୂଲ୍ୟ ଡୋଜ ପିଛା ୦.୦୩ରୁ ୦.୧୩ ଆମେରିକୀୟ ଡଲାର । ଆମେରିକାର ଏହା ଡୋଜ ପିଛା ୦.୪୦ ଆମେରିକୀୟ ଡଲାର ।